ถ้าเราซื้อกองทุนดัชนีวันนี้ เราจะได้เปรียบทุกคนใน 8 ปีที่ผ่านมา
วันนี้ SET INDEX ติดลบไป 134.98 จุด ซึ่งเป็นวันที่ดัชนีสูญเสีย "จำนวนจุด" มากที่สุดในประวัติศาสตร์ ไม่มีครั้งในตั้งแต่มีตลาดหุ้นไทยมา ที่จะลบเป็นจำนวนจุดมากกว่าวันนี้ แต่ถ้าคิดเป็นเปอร์เซ็นต์วันนี้อาจไม่ใช่วันที่ลบมากสุด แต่ก็ลบไปถึง 10.8% เลยทีเดียว
12 มี.ค. 2563

ถ้าเราซื้อกองทุนดัชนีวันนี้ เราจะได้เปรียบทุกคนใน 8 ปีที่ผ่านมา /โดย ลงทุนแมน
วันนี้ SET INDEX ติดลบไป 134.98 จุด ซึ่งเป็นวันที่ดัชนีสูญเสีย "จำนวนจุด" มากที่สุดในประวัติศาสตร์
ไม่มีครั้งในตั้งแต่มีตลาดหุ้นไทยมา ที่จะลบเป็นจำนวนจุดมากกว่าวันนี้
แต่ถ้าคิดเป็นเปอร์เซ็นต์วันนี้อาจไม่ใช่วันที่ลบมากสุด แต่ก็ลบไปถึง 10.8% เลยทีเดียว
ทำไมวันนี้ตลาดหุ้นถึงเละเทะ?
----------------------
Blockdit แหล่งรวมบทความวิเคราะห์ เจาะลึกแบบ deep content ล่าสุดมีฟีเจอร์พอดแคสต์แล้ว
----------------------
เหตุการณ์ที่ทุกคนกำลังกลัวไม่ใช่โรคระบาด แต่เป็นผลกระทบที่เกิดขึ้นจากโรคระบาด
นักลงทุนไม่ได้คิดว่า โรคจะร้ายแรงขนาดไหน
แต่นักลงทุนคิดว่า จะมีกี่ธุรกิจที่ต้องล้มจากเรื่องนี้ และเศรษฐกิจในภาพรวมจะหายไปเท่าไร
และคำตอบที่เกิดขึ้นมันค่อยๆเกินกว่าที่ตลาดคิดไว้ในตอนแรก ทีละขั้น ทีละขั้น
ในตอนแรกคิดว่าจะชั่วคราวไม่กี่สัปดาห์ เป็นแค่เมืองจีน
ต่อมาคิดว่าระบาดในแถบเอเชีย ญี่ปุ่น เกาหลี
ในที่สุดมันได้กลายเป็นโรคระบาดระดับโลก และส่งผลกระทบเป็นวงกว้างเกินควบคุมได้
จุดที่ PEAK สุดคือวันนี้
วันที่สหรัฐ ตัดการเดินทางไปกลับจากฝั่งยุโรปทั้งหมด ยกเว้นสหราชอาณาจักร
ถ้าให้วัดกันแล้ว สหรัฐ+ยุโรป จะมี GDP มากกว่าจีน
นั่นหมายความว่า ผลกระทบต่อเศรษฐกิจโลกจะรุนแรงกว่าที่คิดไว้เดิมมาก
จากเดิมที่คนคิดว่าเศรษฐกิจจะชะลอตัวลงแค่ไหน
แต่ตอนนี้เปลี่ยนเป็นคิดว่า จะเอาตัวรอดได้อย่างไร
แค่เอาตัวรอดก็พอ..
ทุกอย่างมันทำให้นักลงทุนหมดหวัง และแปรเปลี่ยนเป็นอารมณ์กระแทกตลาด
เมื่อดูข้อเท็จจริง มูลค่าการซื้อขายที่เกิดขึ้นในตลาดหลักทรัพย์แห่งประเทศไทยในวันนี้ทั้งหมด 101,652.04 ล้านบาท
สถาบันในประเทศ ขาย 4,636.95 ล้านบาท
บัญชีบริษัทหลักทรัพย์ ขาย 4,077.94 ล้านบาท
นักลงทุนต่างประเทศ ขาย 1,928.87 ล้านบาท
และ นักลงทุนรายย่อย ซื้อ 10,643.75 ล้านบาท
สถาบันในประเทศขายมากสุด แปลว่านักลงทุนแห่ขายกองทุน และทำให้สถาบันต้องขายตาม
สำหรับคนที่ซื้อกองทุน LTF ใน 8 ปีที่ผ่านมา ก็มีโอกาสสูงที่ตอนนี้ "ทุกคน" จะขาดทุน (ไม่รวมสิทธิ์ลดหย่อนทางภาษี)
และแน่นอนทุกคนตอนนี้ต่างพากันตกใจแย่งกันออก
ถ้าให้นึกภาพกองทุน ก็เหมือนโรงหนัง
ในวันที่คนเต็มโรงหนัง แต่ทางออกมีเล็กๆประตูเดียว
เมื่อเกิดสัญญาณไฟไหม้ขึ้น คนก็แย่งกันออกอย่างไม่คิดชีวิต
ไม่ได้สนใจหรอกว่าหนังดีแค่ไหน
ตอนนี้อยากออกจากโรงหนัง
นั่นคือสภาพของกองทุนปัจจุบัน
ในเมื่อกองทุนทั้งหมดมหาศาล ทุกคนอยากขายออก
แต่ปริมาณที่รับซื้อมีหยิบมือเดียว
นั่นก็แปลว่ากองทุนก็ต้องขายทุกราคาลงมาเรื่อยๆ เพื่อเอาเงินสดมามอบให้กับกองทุน
..
แต่สิ่งนี้แหละคือโอกาส สำหรับคนที่มองต่าง
เพราะมีกองทุนหลายประเภท เช่น กองทุนดัชนี จะขายเหมารวม โดยไม่สนว่า หุ้นตัวไหนถูกหรือแพง
"เทขายออกมาก่อน ทุกอย่างค่อยว่ากัน"
มันก็เลยเกิดสภาพที่ตอนนี้ หุ้นแต่ละตัวให้ปันผลกัน 5% -10% ต่อปี เต็มตลาด
แต่ก็ต้องระวังหุ้นบางตัวปีนี้อาจกำไรลดให้ปันผลได้ไม่เท่าปีที่แล้ว
อย่างไรก็ตามถ้าคนเลือกหุ้นไม่เป็น กองทุนดัชนีในเวลานี้ ก็ยังมีราคาถูกเมื่อกับค่าเฉลี่ยในรอบ 8 ปีที่ผ่านมาในทุกแง่มุม
อย่างไรก็ตามก็ขึ้นอยู่กับบุคคลว่าเรามองเห็นเรื่องนี้เป็นเรื่อง "ถาวร" หรือ "ชั่วคราว"
สำหรับคนที่มองเห็นว่าเป็นเรื่องถาวร
ก็ควรเก็บเงินสดไว้ไปฝากธนาคารได้ดอกเบี้ย 0.5% ต่อปี
แต่สำหรับคนที่มองว่าเป็นชั่วคราว
นี่อาจจะเป็นโอกาสการลงทุนที่ดีที่สุดในรอบ 8 ปี..
เหมือนเดิม บทความนี้ไม่ได้มีเจตนาชี้นำให้ซื้อหรือขายหุ้น การลงทุนมีความเสี่ยง นักลงทุนโปรดศึกษาข้อมูลก่อนตัดสินใจลงทุนด้วยตนเอง
----------------------
Blockdit แหล่งรวมบทความวิเคราะห์ เจาะลึกแบบ deep content ล่าสุดมีฟีเจอร์พอดแคสต์แล้ว
----------------------
ติดตามลงทุนแมนได้ที่
Website - 
Blockdit - 
Facebook - 
Twitter - 
Instagram - 
Line - 
YouTube -